เอกสารแนบ 5 : รายละเอียดประกอบอื่นๆ

เอกสารแนบ 5.1 : รายงานการกำกับดูแลกิจการของคณะกรรมการตรวจสอบ

คณะกรรมการตรวจสอบของบริษัท ประชาอาภรณ์ จำกัด (มหาชน) ประกอบด้วยกรรมการอิสระ
3 ท่าน ได้แก่ นายอมร อัศวานนท์ ดำรงตำแหน่งประธานกรรมการตรวจสอบ นางนุชนาถ
ธรรมโนมัย และนายสันติ บางอ้อ กรรมการตรวจสอบ
คณะกรรมการตรวจสอบทุกท่านมีคุณสมบัติครบถ้วนตามข้อกำหนดของตลาดหลักทรัพย์แห่งประเทศไทย
เป็นผู้ทรงคุณวุฒิและมีประสบการณ์ด้านบัญชี การเงิน กฎหมาย เศรษฐศาสตร์และการบริหารจัดการ

แนวทางปฏิบัติงานของคณะกรรมการตรวจสอบได้กำหนดไว้ในกฎบัตรคณะกรรมการตรวจสอบ
ซึ่งมีการทบทวนอย่างสม่ำเสมอ คณะกรรมการตรวจสอบปฏิบัติหน้าที่ความรับผิดชอบอย่างเป็นอิสระ
ตระหนักและให้ความสำคัญของการกำกับดูแลกิจการที่ดี
เพื่อให้บริษัทสามารถดำเนินธุรกิจโดยมีการเติบโตอย่างต่อเนื่องและยั่งยืน
บริหารงานให้เกิดความน่าเชื่อถือแก่ผู้ถือหุ้นและผู้มีส่วนได้ส่วนเสียทุกฝ่ายให้บริษัทดำเนินธุรกิจตามข้อกำหนดของตลาดหลักทรัพย์
คณะกรรมการกำกับหลักทรัพย์และตลาดหลักทรัพย์
สำหรับการปฏิบัติหน้าที่ของคณะกรรมการตรวจสอบที่สำคัญปี 2558 สรุปได้ดังนี้

-   การสอบทานรายงานทางการเงิน

  คณะกรรมการตรวจสอบได้สอบทานงบการเงินรายไตรมาสและงบการเงินประจำปี
  ทั้งนี้รายงานงบการเงินประจำปี 2558 บริษัทฯ
  ได้จัดทำขึ้นตามหลักการบัญชีที่รับรองทั่วไปและมาตรฐานการบัญชี
  ปฏิบัติตามข้อกำหนดของตลาดหลักทรัพย์และกฎหมายที่เกี่ยวข้อง
  มีการเปิดเผยข้อมูลในหมายเหตุประกอบงบการเงินถูกต้องครบถ้วน
  ปราศจากข้อมูลที่มีข้อขัดแย้งกับข้อเท็จจริงอันเป็นสาระสำคัญ
  ผู้สอบบัญชีได้รายงานผลการตรวจสอบบัญชีและแสดงความเห็นแบบไม่มีเงื่อนไข
  คณะกรรมการตรวจสอบจึงได้ให้ความเห็นชอบต่อรายงานทางการเงินดังกล่าว
  และเสนอต่อคณะกรรมการบริษัท พิจารณาอนุมัติงบการเงินประจำปี 2558

-   การสอบทานรายการที่เกี่ยวโยงกัน

  คณะกรรมการตรวจสอบได้พิจารณารายการที่เกี่ยวโยงกันประจำปี 2558
  แล้วเห็นว่าเป็นรายการค้าปกติ โปร่งใส มีความเป็นธรรมและเป็นประโยชน์ต่อบริษัท
  ไม่มีความขัดแย้งทางผลประโยชน์
  ปฏิบัติตามข้อกำหนดของคณะกรรมการกำกับหลักทรัพย์และตลาดหลักทรัพย์
  มีการรายงานผลรายการที่เกี่ยวโยงกันให้แก่คณะกรรมการตรวจสอบพิจารณา
  และรายงานต่อที่ประชุมคณะกรรมการบริษัทให้รับทราบทุกไตรมาส

-   การสอบทานประสิทธิผลระบบการควบคุมภายใน

  คณะกรรมการตรวจสอบได้ทำหน้าที่กำกับผู้ตรวจสอบภายในของบริษัทฯให้การปฏิบัติงานตรวจสอบเป็นอิสระ
  ประเมินและติดตามผลของระบบการควบคุมภายในอย่างสม่ำเสมอ ครอบคลุมทุกระบบงาน
  เพื่อป้องกันไม่ให้เกิดความเสียหายแก่บริษัท
  ระบบการควบคุมภายในได้มุ่งเน้นประสิทธิผลของจุดควบคุมภายในระบบงานที่สำคัญ
  ให้บริษัทจัดทำคู่มือปฏิบัติ ระเบียบปฏิบัติ กฎเกณฑ์ที่สำคัญเป็นลายลักษณ์อักษรอย่างชัดเจน ครบถ้วน
  สามารถวัดผลได้อย่างน่าเชื่อถือ
  คณะกรรมการตรวจสอบเห็นว่าระบบควบคุมภายในมีความเพียงพอและจะพิจารณายกระดับการควบคุมภายในให้มีประสิทธิภาพมากยิ่งขึ้นในปี
  2559

-   สอบทานการปฏิบัติตามกฎหมาย ข้อบังคับและระเบียบ

  คณะกรรมการตรวจสอบได้พิจารณาการปฏิบัติตามระเบียบข้อกำหนดของคณะกรรมการรกำกับหลักทรัพย์และตลาดหลักทรัพย์
  และกฎหมายที่เกี่ยวข้องกับบริษัทแล้วเห็นว่า การดำเนินธุรกิจของบริษัท
  มีการปฎิบัติที่สอดคล้องกับข้อกำหนดทางธุรกิจและกฎหมาย
  รวมถึงมีความรับผิดชอบในการดำเนินธุรกิจสอดคล้องกฎหมายและข้อกำหนดที่สำคัญอย่างสม่ำเสมอ

-   การพิจารณาแต่งตั้งผู้สอบบัญชี ปี 2559

  คณะกรรมการตรวจสอบพิจารณาเห็นชอบแต่งตั้งผู้สอบบัญชีประจำปี 2559
  โดยเสนอให้ผู้สอบบัญชีของสำนักงานอีวาย
  ซึ่งเป็นผู้สอบบัญชีที่มีคุณสมบัติตามข้อกำหนดของตลาดหลักทรัพย์ประกอบด้วย นายชยพล
  ศุภเศรษฐนนท์ ผู้สอบบัญชีรับอนุญาตเลขทะเบียน 3972 และ/หรือ นางกิ่งกาญจน์ อัศวรังสฤษฎ์
  ผู้สอบบัญชีรับอนุญาตเลขทะเบียน 4496 และ/หรือ นางสาวรสพร เดชอาคม
  ผู้สอบบัญชีรับอนุญาตเลขทะเบียน 5659 และ/หรือ นางสาวสุมนา พันธ์พงษ์สานนท์
  ผู้สอบบัญชีรับอนุญาตเลขทะเบียน 5872 เป็นผู้สอบบัญชีสำหรับงวดปีสิ้นสุดวันที่ 31 ธันวาคม 2559
  และเห็นชอบค่าตอบแทนผู้สอบบัญชีในอัตราเดิมคือ ค่าสอบทานไตรมาสละ 120,000 บาท
  ค่าตรวจสอบบัญชีงบการเงิน 590,000 บาท และค่าบริการตรวจสอบบัตรส่งเสริมการลงทุน
  50,000 บาท รวมทั้งสิ้น 1,000,000 บาท โดยให้เสนอขออนุมัติที่ประชุมสามัญผู้ถือหุ้นประจำปี
  2559 ต่อไป

สรุปผลการปฏิบัติหน้าที่ของคณะกรรมการตรวจสอบ

ในรอบปี 2558 คณะกรรมการตรวจสอบมีการประชุมรวมทั้งสิ้น 7 ครั้ง
โดยกรรมการตรวจสอบได้เข้าประชุมครบองค์ประชุมทุกครั้ง
โดยเป็นการประชุมหารือร่วมกับคณะกรรมการบริหารความเสี่ยง คณะกรรมการบริหารระดับสูง
จำนวน 2 ครั้ง วาระการประชุมที่สำคัญคือ การสอบทานรายงานต่างๆ
ให้ความเห็นเกี่ยวกับความถูกต้อง ครบถ้วน น่าเชื่อถือได้ของรายงานทางการเงิน
ความเพียงพอของระบบควบคุมภายใน แผนงานการตรวจสอบภายใน
คณะกรรมการตรวจสอบได้ปฏิบัติหน้าที่ตามความรับผิดชอบที่กำหนดไว้ด้วยความระมัดระวัง
และรอบคอบ มีความเป็นอิสระ สำหรับการประเมินผลการปฏิบัติงานอยู่ในเกณฑ์ดี
สนับสนุนให้คณะกรรมการบริษัทปฏิบัติตามข้อกำหนดของตลาดหลักทรัพย์
รักษาผลประโยชน์สูงสุดแก่ผู้ถือหุ้น และผู้มีส่วนได้ส่วนเสียกับบริษัทบนหลักการการกำกับดูแลกิจการที่ดี

คณะกรรมการตรวจสอบมีความเห็นว่าบริษัทได้ปฏิบัติตามข้อกำหนดของตลาดหลักทรัพย์
และกฎหมายที่เกี่ยวข้องอย่างเพียงพอ จัดให้มีระบบการควบคุมภายในที่มีประสิทธิภาพและประสิทธิผล
มีนโยบายทางการบัญชีที่ชัดเจน รายงานทางการเงินที่มีความน่าเชื่อถือ
ผู้บริหารที่มีขีดความสามารถในการปฏิบัติงานในหน้าที่ด้วยความรับผิดชอบและมีความซื่อสัตย์สุจริต

ในนามของคณะกรรมการตรวจสอบ

อมร อัศวานันท์

(นายอมร อัศวานันท์)

ประธานกรรมการตรวจสอบ

เอกสารแนบ 5.2 : รายงานความรับผิดชอบของคณะกรรมการบริษัทต่อรายงานทางการเงิน

คณะกรรมการบริษัทได้ตระหนักถึงภาระหน้าที่และความรับผิดชอบในฐานะกรรมการบริษัทจดทะเบียนในการเป็นผู้รับผิดชอบต่องบการเงินของ
บริษัท ประชาอาภรณ์ จำกัด (มหาชน)
ซึ่งงบการเงินดังกล่าวได้จัดทำขึ้นตามมาตรฐานการรายงานทางการเงิน (TFRS)
โดยมีการพิจารณาเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
ประกอบกับการใช้ดุลยพินิจอย่างรอบคอบระมัดระวังและประมาณการที่สมเหตุสมผลในการจัดทำ
มีการเปิดเผยข้อมูลสำคัญอย่างเพียงพอในหมายเหตุประกอบงบการเงิน
ตลอดจนได้แสดงคำอธิบายและการวิเคราะห์ฐานะการเงินและผลการดำเนินงานของบริษัท
เพื่อให้เกิดประโยชน์ต่อผู้ถือหุ้นและนักลงทุนทั่วไป
ทั้งนี้งบการเงินดังกล่าวได้ผ่านการตรวจสอบและให้ความเห็นอย่างไม่มีเงื่อนไขจากผู้สอบบัญชีรับอนุญาตที่เป็นอิสระ

นอกจากนี้คณะกรรมการบริษัทได้ส่งเสริมให้บริษัท มีการปฏิบัติตามหลักการกำกับดูแลกิจการที่ดี
ตลอดจนจัดให้มีระบบการบริหารความเสี่ยง
และระบบการควบคุมภายในที่มีประสิทธิภาพและประสิทธิผล
เพื่อให้มั่นใจได้ว่าการบันทึกข้อมูลทางบัญชีมีความถูกต้อง ครบถ้วน
และเพียงพอที่จะดำรงรักษาไว้ซึ่งทรัพย์สินของบริษัท
รวมถึงป้องกันไม่ให้เกิดการทุจริตหรือการดำเนินการที่ผิดปกติอย่างมีสาระสำคัญ

ในการนี้คณะกรรมการตรวจสอบของบริษัทซึ่งประกอบด้วยกรรมการที่เป็นอิสระได้ทำหน้าที่สอบทานเกี่ยวกับคุณภาพของรายงานทางการเงินและระบบการควบคุมภายใน
ซึ่งความเห็นของคณะกรรมการตรวจสอบได้ปรากฏในรายงานคณะกรรมการตรวจสอบ
ที่แสดงไว้ในรายงานประจำปีและแบบแสดงรายการข้อมูลประจำปี (แบบ 56-1) แล้ว

คณะกรรมการบริษัทจึงมีความเห็นว่าการกำกับดูแลกิจการที่ดี ระบบการบริหารความเสี่ยง
และระบบการควบคุมภายในของบริษัทมีความเพียงพอและเหมาะสม
สามารถสร้างความเชื่อมั่นอย่างสมเหตุสมผลได้ว่างบการเงินของบริษัทสำหรับปีสิ้นสุดวันที่ 31
ธันวาคม 2558 ได้จัดทำและเปิดเผยโดยถูกต้องตามที่ควรในสาระสำคัญ

  บุญเกียรติ โชควัฒนา เจริญ เจริญวัฒนาสุขสม

  นายบุญเกียรติ โชควัฒนา นายเจริญ เจริญวัฒนาสุขสม

  ประธานกรรมการ กรรมการผู้จัดการ

เอกสารแนบ 5.3 : รายงานคณะกรรมการบริหารความเสี่ยง

คณะกรรมการบริหารความเสี่ยงประจำปี 2558 ประกอบด้วย

  1. พล.อ.โกญจนาท จุณณะภาต ประธานกรรมการ

  2. นายเจริญ เจริญวัฒนาสุขสม กรรมการ

  3. น.ส.นพรัตน์ อัศวศิริพงศ์ กรรมการ

  4. นางสุวิมล เจริญศรีชัย กรรมการ และเลขานุการ

เป็นที่ทราบโดยทั่วไปแล้วว่านับตั้งแต่ต้นปี 2558 ในไตรมาสที่ 1- 4
ระบบเศรษฐกิจสากลต้องประสบภาวะการชะลอตัว ภาคการส่งออกติดลบร้อยละ 4-6 ต่ำที่สุดในรอบ
4 ปีเป็นผลกระทบต่อเนื่องถึงเศรษฐกิจภายในประเทศอย่างหลีกเลี่ยงมิได้
อุตสาหกรรมสิ่งทอและเครื่องนุ่งห่มซึ่งมีปัจจัยหลักในการพึ่งพากำลังซื้อภายในและการส่งออก
ต้องเผชิญความเสี่ยงที่เป็นโอกาสและผลกระทบสำคัญต่อการประกอบกิจการ
กำไรต่อหุ้นขั้นพื้นฐานของบริษัท แต่ละไตรมาส เกณฑ์เฉลี่ยลดลงมาตามลำดับ
คณะกรรมการของบริษัทต้องบูรณาการทุกฝ่าย ซึ่งเกี่ยวข้องในการบริหารกิจการ
ได้รับรู้และเข้าใจถึงสภาวการณ์ที่เป็นอยู่
เพื่อร่วมกันปรับแผนการดำเนินงานอนุโลมให้สอดคล้องกับระบบเศรษฐกิจซึ่งชะลอตัวในห้วงระยะเวลาที่ผ่านมา

ปัจจัยสำคัญที่เป็นผลกระทบดังกล่าวข้างต้น
ตลาดอุตสาหกรรมสิ่งทอและเครื่องนุ่งห่มจำเป็นต้องติดตามสถานการณ์โดยใกล้ชิดคณะกรรมการบริหารความเสี่ยงขององค์กร
ได้ให้ความสำคัญในการเร่งรัดกำจัดความเสี่ยงที่เกิดขึ้นอย่างจริงจัง
ด้วยการกำหนดมาตรการให้คณะทำงานด้านความเสี่ยงทุกฝ่าย ซึ่งอยู่ในองค์ประกอบของฝ่ายบริหาร
รวบรวมรายงานข้อเท็จจริง อุปสรรคในระบบการผลิต การจัดซื้อ การตลาด สารสนเทศ ทรัพยากร
ค่าความผันผวนของสกุลเงินตรา ฯลฯ นำมาประเมิน วิเคราะห์ โอกาสและผลกระทบ
ที่อาจเกิดขึ้นในแต่ละไตรมาส ก่อนการประชุมคณะกรรมการบริษัททุกครั้ง
เพื่อเสนอแนวความคิดต่อคณะกรรมการบริหาร
คณะกรรมการตรวจสอบและคณะกรรมการกำกับดูแลกิจการ
นำข้อมูลที่อาจจะเป็นประโยชน์ต่อการบริหารงาน
กำจัดความเสี่ยงที่อาจเกิดขึ้นเป็นการเพิ่มมูลค่ากิจการ
อันเป็นหลักประกันได้ว่าการประกอบการจะเป็นไปตามเป้าหมายที่กำหนดไว้ในแต่ละไตรมาส

การดำเนินงานด้านการบริหารความเสี่ยงที่ผ่านมาในภาพรวมสามารถกำจัดความเสี่ยง
ในระดับที่น่าพอใจระดับหนึ่ง
บริษัทยังสามารถดำรงสภาพการประกอบกิจการได้อย่างมีประสิทธิภาพและเป็นประสิทธิผล
ภายใต้ภาวะวิกฤตทางเศรษฐกิจที่ยังคงชะลอตัวอยู่ ในปีต่อไปภาครัฐคาดการณ์ไว้ว่า
ระบบเศรษฐกิจจะมีแนวโน้มปรับตัวที่ดีขึ้น จากการก้าวเข้าสู่ประชาคมเศรษฐกิจอาเชียนในภูมิภาคนี้
ซึ่งมีผลทำให้มีคำสั่งซื้อเพิ่มขึ้น การประกอบกิจการเริ่มเอื้อต่อกำลังซื้อภายในประเทศ
การส่งออกเฉพาะภาคอุตสาหกรรมสิ่งทอเครื่องนุ่งห่มจะติดลบน้อยลง
แต่อย่างไรก็ตามคณะกรรมการบริหารความเสี่ยงจะติดตามสถานการณ์อย่างใกล้ชิด
เพื่อเป็นข้อมูลนำเสนอแนวความคิดประกอบการวางแผนดำเนินงานของบริษัทในแต่ละไตรมาส
ให้บังเกิดผลสัมฤทธิ์อันเป็นการสร้างมูลค่าเพิ่ม
เพื่อประโยชน์ต่อผู้ถือหุ้นซึ่งถือว่าเป็นเจ้าของกิจการอย่างแท้จริงต่อไป

พล.อ. โกญจนาท จุณณะภาต

( โกญจนาท จุณณะภาต )

ประธานคณะกรรมการบริหารความเสี่ยง

เอกสารแนบ 5.4 : รายงานคณะกรรมการกำกับดูแลกิจการ

คณะกรรมการกำกับดูแลกิจการ บริษัท ประชาอาภรณ์ จำกัด (มหาชน) ประกอบด้วย
กรรมการบริษัทจำนวน 3 ท่าน และกรรมการบริหาร 1 ท่าน ดังนี้

  นายสันติ บางอ้อ ประธานคณะกรรมการกำกับดูแลกิจการ

  นายเจริญ เจริญวัฒนาสุขสม กรรมการ

  นางสุนันท์ นิยมในธรรม กรรมการ

  นางสุวิมล เจริญศรีชัย กรรมการ / เลขานุการคณะกรรมการกำกับดูแลกิจการ

ในปี 2558 คณะกรรมการกำกับดูแลกิจการจัดให้มีการประชุม 2 ครั้ง
เพื่อติดตามการดำเนินงานตามหลักการกำกับดูแลกิจการที่ดีและต่อต้านการคอร์รัปชั่น
รวมถึงด้านความรับผิดชอบต่อสังคม ชุมชน และสิ่งแวดล้อม โดยสรุปสาระสำคัญได้ ดังนี้

1.  จัดทำแบบแสดงรายการข้อมูลประจำปี(แบบ 56-1) รายงานประจำปี(แบบ 56-2)
    และรายงานความรับผิดชอบต่อสังคม
    ตลอดจนเปิดเผยผลการดำเนินงานของบริษัทเป็นรายไตรมาส
    และข้อมูลสำคัญสำหรับผู้ถือหุ้นและผู้ลงทุนทั่วไป ซึ่งมีสาระสำคัญครบถ้วน เพียงพอ เชื่อถือได้
    และทันเวลา ผ่านช่องทางต่างๆ อย่างต่อเนื่อง เช่น
    ระบบของตลาดหลักทรัพย์แห่งประเทศไทย และเว็บไซต์ของบริษัท

2.  ทบทวนนโยบายการกำกับดูแลกิจการที่ดีและการต่อต้านคอร์รัปชั่นของบริษัทประจำ ปี 2558
    เพื่อให้การดำเนินงานของบริษัทเป็นไปตามหลักการกำกับดูแลกิจการที่ดี
    ส่งเสริมความเชื่อมั่นให้แก่ผู้ถือหุ้นและผู้มีส่วนได้ส่วนเสียทุกกลุ่ม
    ปลูกฝังค่านิยมให้แก่บุคลากรทุกระดับในการปฏิบัติงานตามหลักการกำกับดูแลกิจการที่ดี
    มาตรฐานทางจริยธรรม และจรรยาบรรณในการดำเนินธุรกิจอย่างเคร่งครัด

3.  สนับสนุนให้ประกาศใช้นโยบายต่อต้านคอร์รัปชั่นทั่วทั้งองค์กรเพื่อให้ผู้บริหารและพนักงานของบริษัทได้รับทราบและยึดถือเป็นบรรทัดฐานในการปฏิบัติงาน
    รวมทั้งให้ดำเนินการเผยแพร่ให้กับผู้มีส่วนได้ส่วนเสียทุกกลุ่มได้รับทราบและถือปฏิบัติตามเจตนารมณ์ของบริษัท

4.  ให้ข้อเสนอแนะเกี่ยวกับแนวทางการกำหนดเป้าหมายทางธุรกิจและการจัดทำแผนกลยุทธ์องค์กร
    เพื่อเพิ่มขีดความสามารถในการแข่งขันและพัฒนาองค์กรไปสู่ความยั่งยืน

คณะกรรมการกำกับดูแลกิจการเชื่อมั่นว่า การดำเนินธุรกิจของ บริษัท ประชาอาภรณ์ (มหาชน)
จำกัดเป็นไปตามหลักการบริหารจัดการที่ดี การดำเนินงานมีความโปร่งใส
คำนึงถึงประโยชน์ของผู้มีส่วนได้เสียทุกกลุ่ม
สามารถสร้างความเชื่อมั่นได้ว่าองค์กรจะพัฒนาเติบโตและบรรลุวัตถุประสงค์ตามเป้าหมายได้อย่างยั่งยืน

สันติ บางอ้อ

(นายสันติ บางอ้อ)

ประธานกรรมการกำกับดูแลกิจการ

เอกสารแนบ 5.5 : ข้อมูลเกี่ยวกับรายงานความรับผิดชอบต่อสังคม ปี 2558

เกี่ยวกับรายงาน

บริษัท ประชาอาภรณ์ จำกัด (มหาชน) หรือ People’s Garment Public Company
Limited: PG ได้จัดทำรายงานความรับผิดชอบต่อสังคม (CSR Report)
โดยจัดแยกส่วนอย่างชัดเจนต่อเนื่องเป็นปีที่ 4
ซึ่งคณะกรรมการบริษัทมุ่งเน้นให้ข้อมูลเชื่อถือได้และมีคุณภาพ
โดยบริษัทกำหนดประเด็นด้านความยั่งยืนที่สำคัญ
และการประเมินระดับความสำคัญของประเด็นที่เกี่ยวข้องต่อเป้าหมายและการดำเนินงานของบริษัท
แสดงถึงผลการดำเนินงานที่สำคัญด้านสังคม ชุมชน และสิ่งแวดล้อม ในระหว่างวันที่ 1 มกราคม
ถึงวันที่ 31 ธันวาคม 2558

แนวทางการรายงาน

การจัดทำรายงานฉบับนี้ เพื่อแสดงเจตนารมณ์ในการบริหารงานเพื่อความเติบโตอย่างยั่งยืน
ครอบคลุมการดำเนินงานที่สำคัญด้านสังคม ชุมชน และสิ่งแวดล้อม
โดยอ้างอิงตามแนวทางของกรอบการรายงานข้อมูล CSR แบบบูรณาการ (Integrated CSR
Reporting Framework) ซึ่งจัดทำโดยสถาบันไทยพัฒน์
เพื่อให้บริษัทจดทะเบียนใช้เป็นแนวทางในการจัดทำรายงาน CSR
ที่สอดคล้องกับกรอบการรายงานระดับสากล

ขอบเขตการรายงาน

ขอบเขตรายงานได้ครอบคลุมครอบคลุมถึงการปฏิบัติงานของบริษัท และโรงงานทั้ง 3 สาขา ได้แก่
สาขาลำพูน สาขากบินทร์บุรี และสาขาเวลโกรว์ ซึ่งเป็นส่วนหนึ่งในการกำกับดูแล
ส่งเสริมให้มีการเปิดเผยข้อมูลตามแนวทางสากล
เพื่อตอบสนองประเด็นความคาดหวังของผู้มีส่วนได้เสีย ซึ่งได้เปิดเผยข้อมูลไว้ในรายงานฉบับนี้

บริษัทมีแผนงานที่จะจัดทำรายงานความรับผิดชอบต่อสังคมเป็นประจำทุกปี
ตลอดจนพัฒนาระบบและวิธีการจัดเก็บข้อมูลอย่างสม่ำเสมอ
เพื่อให้แนวทางและขั้นตอนการเก็บข้อมูลมีความชัดเจน และมีความสมบูรณ์ครบถ้วนของข้อมูลมากที่สุด
และสื่อสารผลการดำเนินงานด้านความรับผิดชอบต่อสังคมของบริษัทต่อผู้มีส่วนได้เสียอย่างต่อเนื่อง

ช่องทางการเผยแพร่

รายงานฉบับนี้ เพื่อเป็นประโยชน์ต่อผู้มีส่วนได้เสียทุกภาคส่วนการรับทราบข้อมูลที่เหมาะสม
เพื่อใช้พิจารณาประเด็นที่น่าสนใจ
บริษัทได้จัดทำภาษาไทยและภาษาอังกฤษในรูปแบบสิ่งพิมพ์และแผ่นซีดี รวมทั้งเผยแพร่บนเว็บไซต์
เพื่อความหลากหลายและสะดวกในการเข้าถึงข้อมูล

ทั้งนี้สามารถดาวน์โหลดรายงานฉบับนี้ซึ่งได้รวมอยู่ในรายงานประจำปี
ได้จากเว็บไซต์ของบริษัทหรือสอบถามข้อมูลเพิ่มเติม ได้ที่ :

เลขานุการบริษัท และนักลงทุนสัมพันธ์

โทรศัพท์ 0-2685-6509 – 10 E-mail : suvimol@pg.co.th

บริษัท ประชาอาภรณ์ จำกัด (มหาชน)

เลขที่ 666 ถนนพระราม 3 แขวงบางโพงพาง เขตยานนาวา กรุงเทพฯ 10120

โทรศัพท์ : 0-2685-6500 โทรสาร : 0-2294-5159

เอกสารแนบ 5.6 : สารจากประธานกรรมการบริหารและกรรมการผู้จัดการ

บริษัท ประชาอาภรณ์ จำกัด(มหาชน) ยึดมั่นในการดำเนินธุรกิจด้วยความซื่อสัตย์สุจริต
ภายใต้ปรัชญาการทำงานของ ดร.เทียม โชควัฒนา อย่างต่อเนื่องตลอดระยะเวลากว่า 36 ปี
ซึ่งสร้างมูลค่าและการเติบโตที่ยั่งยืนให้กับองค์กรและผู้มีส่วนได้เสียในทุก ๆ ด้าน
โดยการนำแนวทางความรับผิดชอบต่อสังคมตามหลักสากลสร้างสรรค์คุณค่าและประโยชน์ระหว่างภาคธุรกิจและสังคมควบคู่ไปพร้อมกัน
ภายใต้หลักคิดของเครือสหพัฒน์ “คนดี สินค้าดี สังคมดี” ซึ่งครอบคลุมทั้ง 3 ด้านหลัก คือ
ด้านเศรษฐกิจ สังคม และสิ่งแวดล้อม

บริษัทมุ่งมั่นในการส่งมอบคุณภาพชีวิตที่ดีแก่ลูกค้าและผู้บริโภค
โดยดำเนินกิจการด้วยความระมัดระวังเอาใจใส่ในระบบการบริหารจัดการและกระบวนการผลิต
ส่งเสริมการใช้ทรัพยากรอย่างมีประสิทธิภาพสูงสุด
การจัดซื้อผลิตภัณฑ์และบริการที่เป็นมิตรกับสิ่งแวดล้อม
รวมถึงการปลูกจิตสำนึกให้พนักงานมีความเข้าใจ ผู้บริหารมีส่วนร่วม เข้าถึง และร่วมกันลงมือปฎิบัติ
(CSR in process) ทั้งในองค์กร ชุมชน และสังคม
ส่งผลให้บริษัทผลิตสินค้าที่มีความปลอดภัยต่อผู้บริโภคและเป็นมิตรกับสิ่งแวดล้อม อาทิ เสื้อผ้า Cool
Mode และ I –Flex เป็นต้น

ตามที่ประเทศไทยได้เข้าร่วมเป็นภาคีใน “ข้อตกลงปารีส (Paris Agreement)ในการประชุม
COP21 (Conference of Parties :
เป็นการประชุมรัฐภาคีอนุสัญญาสหประชาชาติว่าด้วยการเปลี่ยนแปลงสภาพอุณหภูมิสมัยที่ 21)
ที่จะควบคุมอุณหภูมิเฉลี่ยของโลกไม่ให้เพิ่มขึ้นเกิน 2 องศาเซลเซียส
ซึ่งมีประเด็นย่อยในการวางเป้าหมายร่วมกันในการลดการปล่อยก๊าซเรือนกระจก
บริษัทเชื่อมั่นว่าการดำเนินงานและผลิตภัณฑ์ของบริษัทจะเป็นส่วนหนึ่งในการมีส่วนร่วมช่วยลดภาวะโลกร้อน
บริษัทจึงมีเป้าหมายในการรณรงค์สู่ประชาชนชาวไทยให้มีส่วนร่วมช่วยให้บรรลุตามข้อตกลงดังกล่าว
โดย “เสื้อผ้าฝีมือไทย คุณภาพมาตรฐานสากล”

จากความมุ่งมั่นในการพัฒนางานด้านความรับผิดชอบต่อสังคมอย่างต่อเนื่อง
โดยการมีส่วนร่วมของผู้บริหารและพนักงานทุกคนที่ได้ร่วมแรงร่วมใจให้ความสำคัญและขับเคลื่อนสู่แนวทางปฏิบัติจริงจนบรรลุผลสำเร็จ
พร้อมกับการมีนโยบายต่อต้านการทุจริตคอร์รัปชั่น เพื่อสร้างมาตรฐานการประกอบธุรกิจที่ใสสะอาด
โดยรักษามาตรฐานด้านบรรษัทภิบาล เพื่อให้ส่วนรวมทั้งสังคมและสิ่งแวดล้อมมีความยั่งยืน
ส่งผลให้บริษัทได้รับประกาศรายชื่อให้เป็น 1 ใน Thailand Sustainability Investment
“หุ้นยั่งยืน” จากตลาดหลักทรัพย์แห่งประเทศไทย

ในนามของบริษัท ขอขอบคุณผู้มีส่วนได้เสียทุกฝ่าย หน่วยงานที่เกี่ยวข้อง และพนักงานทุกคน
ตลอดจนชุมชนและสังคม ที่มีส่วนร่วมสนับสนุนและนำพาให้บริษัทก้าวไปข้างหน้าได้อย่างยั่งยืนตลอดไป

เจริญ เจริญวัฒนาสุขสม

(นายเจริญ เจริญวัฒนาสุขสม)

ประธานกรรมการบริหารและกรรมการผู้จัดการ